Østjyllands Politi måtte mandag eftermiddag rykke ud og anholde en nisse, der midt i Aarhus gik rundt og svingede med en økse.

- Vi blev ringet op af flere personer, som fortalte, at en mand med blå nissehue gik rundt og svingede med en større økse, fortæller vagtchef Per Bennekov fra Østjyllands Politi til Ritzau.

- Det skabte naturligvis en vis utryghed.

Nisse var fuld og fra udlandet

På Skovvejen traf politiet ganske rigtigt manden, der ikke alene svingede med en økse, men også var tydeligt beruset og meget højrøstet.

- Han blev dog anholdt uden større dramatik, siger vagtchefen.

Manden er udlænding, men politiet ved ikke, hvilket land han kommer fra, eller hvor gammel han er.

Det finder man måske ud af, når han har sovet rusen ud i detentionen. Herefter vil han også blive præsenteret for sigtelser for overtrædelse af våbenloven og ordensbekendtgørelsen.

/ritzau/